Thorkildsen: - Tror ikke det er noe alvorlig
- Han skal gjennom en sjekk i dag. Han tror ikke det er noe alvorlig. Men det er umulig å si når det «slipper», sier Andreas Thorkildsens trener Åsmund Martinsen (41) til VG Nett. For to år siden pådro Norges dobbelte OL-gullvinner i spyd seg en strekk i lysken i stevnet i Shanghai. I fjor kom han hjem fra samme sted etter å ha brutt konkurransen på grunn av en «krampe» i leggen.Sist lørdag skjedde det igjen. Under oppvarmingen fikk han en krampe i høyre lyske. Han prøvde ifølge Åsmund Martinsen å fortsette. - Men det gikk dårlig å løpe sidelengs (som ha gjør i tilløpet), forklarer treneren. Han reiste hjem til Norge etter å ha sett Andreas Thorkildsen ta 3. plass - med høyst moderate 81,51 meter - i sesongpremieren i Doha 10. mai. Norges eneste gullkandidat til friidretts-VM i Moskva i august dro videre til Shanghai uten støtteapparat, men fikk behandling av en amerikansk massør/fysioterapeut for muskelkrampen i Shanghai. Andreas Thorkildsen har ikke vært plaget av muskelkramper i lysken siden 2010. I fjor var det andre typer skader som ødela sesongen hans og var årsaken til nedturene med 4. plass i EM og 6. plass i OL. På spørsmål om hva årsaken til krampen under oppvarmingen i Shanghai kan være, svarer Åsmund Martinsen «mange». - Det var fuktig og varmt vær. Han kan ha vært dehydrert, og han følte seg mye sprekere. Det gikk litt fortere enn i Doha, sier han. Andreas Thorkildsen kom hjem fra Kina natt til mandag. I går jogget han og tøyde litt på egen hånd. Tirsdag formiddag skal han delta på en VM-samling i forbundsregi, før han skal gjennom en økt med Martinsen. Hva den vil inneholde er imidlertid avhengig av lyskekrampens tilstand. - Han mener det bør gå over. Men han trenger hjelp og behandling, slik at muskelen «slipper» (krampen). Vi håper han kan trene som normalt igjen i slutten av uken, og at det ikke får følger for konkurranseplanen, sier Thorkildsens trener.Andreas Thorkildsens neste store konkurranse er Bislett 13. juni. Før det, fredag 31. mai, har han imidlertid lagt inn en konkurranse i tyske Dessau. I den vil han eventuelt igjen møte Tero Pitkämäki (30). Finnen som vant VM-gull foran Thorkildsen i 2007, har vært satt tilbake på grunn av skader og sykdom de siste årene. Nå virker han å være tilbake for fullt. I Shanghai vant han med årsbeste i verden på 87,60 meter. - Det at Tero er tilbake etter så mange år med trøbbel, er veldig hyggelig, sier Åsmund Martinsen. Andreas Thorkildsen har med 81,51 fra siste omgang i Doha 13 kastere foran seg på årsbeste-listen til det internasjonale friidrettsforbundet IAAF.
Andreas Thorkildsen (31) skal i dag for første gang til behandling for en «krampe» i lysken. Den tvang ham til å droppe sesongens andre konkurranse i Shanghai for tre dager siden.